Urubanza rwa 25 baregwa kuyoboka RNC rwashojwe i Kigali
Urukiko  rwa  Gisirikare  mu mujyi  wa Kigali  rwashoje  iburanisha  ku  cy'ifuzo  cy'ifungwa  n'ifungurwa  ry'agateganyo  ku  itsinda  ry'abantu  25 baregwa kuba  abayoboke  b'umutwe  wa RNC.
Abaregwa uyu munsi kuwa kaibri bashoje iburanisha basubijwe aho bafungiye

Ubushinjacyaha  bwasabye  ko  bose  bakomeza  gukurikiranwa  bafunze  kubera  ko  baregwa  ibyaha  bikomeye  byo  guhungabanya  umutekano  w'igihugu .

Jean  de  Dieu  Ndirahira  ufite  ubwenegihugu  bw'U Burundi  ni  we  wabimburiye  bagenzi  be  bane  bari  basigaye.

Yabwiye  urukiko  ko  yemera  icyaha  cyo  kwinjira  mu mutwe  w'igisirikare  kirwanya  U Rwanda  ariko  akaba  atarabikoze  ku  bushake  bwe.

Yabwiye  urukiko  ko  yatwawe  mu  gihugu  cya  Congo  ku  ngufu  akajyanwa   n'abantu  bakoranaga  bya  hafi  na bamwe  mu  basirikare  bakuru  b'U Burundi.

Yasabye  ko  urukiko  rwaca  inkoni  izamba  kuko  yishyikirije  ubutegetsi  bw'U Rwanda  ndetse  akaba  yaranabuhaye  amakuru  yose  mu  iperereza.

Mu  rukiko  yavuze  ko  yifuza  guhabwa  ubuhungiro  kuko  adashobora  gusubira  mu  Burundi  aho  avuga  ko  abari  bamujyanye  mu  gisirikare  bamugirira  nabi.

Iki  gitekerezo  cyo  gusaba  ubuhungiro  kandi  agihuriyeho  n'abandi  Barundi  4  bavuze  ku munsi  w'ejo  ko  batinya  kugirirwa  nabi  mu  gihe  baba  basubiye  mu  gihugu  cyabo.

Desideriyo  Fred  we  w'umwenegihugu  bwa  Uganda  na  we yemera  ko  yagiye  mu mutwe  w'ingabo  zitemewe  ariko  na we  akavuga  ko  yemeye  kwinjira  kubera  gushukwa  yizezwa  akazi. 

Abaregwa ubwo bari mu cyumba cy'urukiko uyu munsi kuwa kabiri

Kimwe  na Bihoyiki  Diogene  we  w'Umunyarwanda  basaba  kurekurwa  bagakurikiranwa  bafunze  kubera  ko  ubutabera  bwabonera  igihe  cyose  bubashakiye .

Umunyamategeko  Jean  Claude  Rwagasore  wunganira  aba  batatu   na we  yavuze  ko  abo  yunganira  bakwiye  kurekurwa  kuko  ari  ryo  hame  kandi  bose  bakaba  barishyikirije  igisirikare  cy'U Rwanda.

Yasabye  ko  barekurwa  bakoherezwa  mu  kigo  ngororamuco  cya  Mutobo  bakagororwa  dore  ko  nta  kindi  cyaha  gikomeye  bakurikiranyweho  n'ubutabera  bw'U Rwanda.

Uyu  munyamategeko  avuga  ko  abo  yunganira  bakeneye  ubutabazi  aho  gufungwa  kuko  abenshi  ari  abakene  batanazi  gusoma  no  kwandika.

Mbere  y'uko  umucamanza  atangaza  isozwa  ry'urubanza Major  Habib  Mudasiru  wari  wavuze  mbere  yongeye  gusaba  ijambo. 

Uyu  mugabo  udashobora  kwigenza  kubera  ukuguru  kwakomeretse  cyane  gufatanishije  inzuma  yatakambiye  umucamanza  amusaba  kurekurwa  by'agateganyo.

Abaregwa ni imfungwa za gisirikare

Yavuze  ko  nta  mpungenge  ziriho  z'uko  yacika  kubera  ko  atanashobora  kwigenza.

Ibi  kandi ni nabyo bishimangirwa n'umwunganira  mu mategeko  Paola  Umulisa  uvuga ko uyu mugabo nta kintu na kimwe  ashobora kwikorera muri iki gihe atiyambaje abandi  kubera  ubu  burwayi.

Umunsi  wa none  washyize  akadomo  ku  iburana  ku  ifungwa  n'ifungurwa  ryari  rirangiye  riburanishijwe  inshuro  4 zose  bitamenyerewe.

Umucamanza  yavuze  ko  umwanzuro  w'urukiko  ku  bisabwa n'ababuranyi  ugomba  gutangazwa  kuwa mbere  w'icyumweru  gitaha.

